શિયાળાની ઋતુમાં હવામાં ઠંડક, વાતાવરણની રૂક્ષતા સાથે જ તહેવારોની ઉજવણીમાં ફૂટતા ફટાકડા વગેરેથી વધતા પ્રદૂષણની સૌ પ્રથમ અને સહુથી વધુ આડઅસર અસ્થમાથી પીડાતા લોકોને થતી હોય છે. અસ્થમાનો રોગ શ્વસનતંત્રમાં થતી વિકૃતિથી થતો રોગ છે. તેથી જ શ્વાસમાં આવન-જાવન કરતી હવાની અશુધ્ધતાની અસર તરત જ નુકશાન કરે છે. બેસતા શિયાળે અનુભવાતી દિવસ દરમ્યાનની ગરમી અને મોડી રાત અને વહેલી સવારની ઠંડક જેવા ટેમ્પરેચરમાં થતાં ફેરફારથી પણ શરદી, છીંકો, ખાંસી જેવી તકલીફ વધુ થતી જોવા મળે છે. આસો મહિનામાં ઉજવાતા નવરાત્રિના તહેવાર દરમ્યાન રાતનાં ઉજાગરા, મોડી રાતનાં થતાં નાસ્તા, અપૂરતી ઊંઘ, અને થાક સાથે દિવસ દરમ્યાનની વ્યસ્તતા, કાર્યપ્રવૃત્તિને કારણે ઈમ્યુનીટી ઘટી જતી હોય છે. આથી જ નબળી ઈમ્યુનીટી ધરાવતી વ્યક્તિઓ, નાનાં બાળકો, વૃદ્ધો અને અસ્થમાથી પીડાતા વ્યક્તિઓએ આ બધા તહેવારના વાતાવરણમાં પોતાને માફક ન આવે તેવા ખોરાક-પીણાં, ઉજાગરા, ધૂળ-ધૂમાડો, રંગ-રોગાન કે ઘરની સફાઈ દરમ્યાન ઉડતી ધૂળ-બાવા જાળાંથી બચવું જરૂરી બને છે.